題澹山巖
作者：李公彥
朝代：宋

paragraphs: 地靈欲借一握天，神剜鬼劃無留堅。
欻然豃豁空而圓，陽烏飛景光自穿。
古藤繞石翠欲牽，石果垂結紛如拳。
中有巖寶吐細泉，六月客坐寒入肩。
昔聞修蟒何蜿蜒，誅茅判木不敢前。
誰令結此殊勝緣，化作寶坊可棲禪。
我非貴客來塵軿，訓狐挾狡聲亦先。
飛上巖前枯樹顛，喚起山丁夜不眠。
涪翁有筆大如椽，七字要與山俱傳。
續貂顧我不著便，千古一笑夔憐蚿。